Grendel, Gábor, poslanec NR SR (2024-01-31):
Ďakujem za slovo, pán predsedajúci. Dámy a páni, keď k novele Trestného zákona vystúpila v parlamentke prezidentka Zuzana Čaputová, pridala sa na stranu kritikov tohto návrhu a bolo to úplne oprávnené. Zároveň však ocenila prísľub predsedu Národnej rady Petra Pellegriniho, že sa novela v druhom čítaní vylepší. Vylepší. Nezdieľal som optimizmus pani prezidentky už vtedy, lebo som neveril v úprimnú snahu Petra Pellegriniho novelu Trestného zákona naozaj vylepšiť. Dnes už vieme, ako toto vylepšenie vyzerá, kto ho predkladá, Peter Pellegrini to nie je, a čo toto vylepšenie spôsobí. Nespôsobí nič podstatné. Na podstate novely Trestného zákona toto vylepšenie nič nezmení. Zruší sa špeciálna prokuratúra a oligarchovia podozriví z korupcie dostanú beztrestnosť. Nádeje vkladané do Petra Pellegriniho sa už po niekoľkýkrát ukázali ako márne. Slovenská republika je podľa ústavy demokratický a právny štát. V demokratickom a právnom štáte by mal trestný zákon chrániť potenciálne obete trestných činov a odrádzať ľudí od páchania trestných činov. Tento Trestný zákon však nebude chrániť potenciálne obete a nebude odrádzať ľudí od páchania trestných činov. Tento Trestný zákon bude motivovať ľudí páchať trestné činy. Nové pravidlá tohto Trestného zákona sa nesú v duchu ukradnite, čo chcete a ak vám na to prídeme, vrátite, čo ste ukradli a nič horšie sa vám nestane. Novela Trestného zákona je aj generálna amnestia, a to pre 130 trestne stíhaných osôb, ktoré ešte nemajú právoplatne ukončené svoje trestné konania v korupčných prípadoch. Amnestie sa však nedávajú bezúhonným ľuďom. Amnestie sa udeľujú páchateľom. Preto táto novela je zároveň aj generálnym priznaním viny. Vládna koalícia touto novelou priznáva, že trestne stíhané osoby, kvôli ktorým túto novelu predložila, sú vinné a jedine vďaka tejto novele sa vyhnú trestu. Táto novela Trestného zákona je zameraná čisto na páchateľov. Je o pomoci páchateľom trestných činov. Tresty vraj treba humanizovať, väznice už vraj neplnia účel, naše tresty sú vraj drakonické a sú vraj ohrozené ľudské práva obvinených. Tento slovník tu počúvame od začiatku, počúvali sme ho včera na ústavnoprávnom výbore, dnes na branno-bezpečnostnom výbore a koniec koncov aj pán minister Susko, keď predkladal dnes v druhom čítaní tento zákon, používal tento istý slovník. O obetiach trestných činov, o poškodených, o ich právach ani muk. Má to svoju logiku, samozrejme. V každom novelizačnom bode vidieť rukopis advokátov. Advokátov obvinených a obžalovaných. Takáto novela by nikdy neustála medzirezortné pripomienkové konanie, v ktorom by sa k nemu vyjadrili aj iné právnické profesie, ako sú len advokáti. Táto novela Trestného zákona pomôže ich klientom, pomôže podozrivým, obvineným, obžalovaným, pomôže páchateľom trestných činov, ale v ničom nepomôže obetiam trestných činov. Zrušenie špeciálnej prokuratúry pomôže páchateľom, pomôže podozrivým, obvineným, obžalovaným, ale nepomôže obetiam a poškodeným a to isté platí o skrátení premlčacích lehôt či o dramatickom zvýšení súm pri spôsobenej škode a nič na tom nemení ani kozmetický pozmeňujúci návrh poslanca Tibora Gašpara, ktorý len symbolicky upravuje niektoré drobnosti, ale ako to povedal aj duchovný autor tejto generálnej amnestie Robert Fico, na podstate sa nič nemení. Preto mi dovoľte, kolegyne a kolegovia, predniesť iný pozmeňujúci návrh, ktorý vládny návrh novely Trestného zákona skutočne vylepší. Tu sa chcem poradiť s pánom predsedajúcim skôr, ako to začnem čítať, ako ďalej postupovať v prípade, že to nestihnem do devätnástej hodiny, či je v súlade s rokovacím poriadkom, aby sa to prerušilo tak, aby sa to potom o tomto návrhu dalo hlasovať a nebolo vytknuté, že nie je to doslovné prečítanie pozmeňujúceho návrhu, že do toho vstúpil niekto iný.